Diari Oficial de la Generalitat Valenciana


Sumari del DOGV 3437, del 18-02-1999 (1999/1248)

RESOLUCIÓ de 12 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni subscrit entre la Universitat Miguel Hernández, la Conselleria de Sanitat i la Diputació Provincial d’Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3437

Data del DOGV
:   18-02-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/1248


Data del document
:   12-02-1999

Organisme emissor
:   Conselleria de Presidència

Tipus de document
:   Resolució

Descriptors 

:   * política sanitària
    * cooperació administrativa
    * administració local
    * universitat

RESOLUCIÓ de 12 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni subscrit entre la Universitat Miguel Hernández, la Conselleria de Sanitat i la Diputació Provincial d'Alacant. [1999/X1248]
  
Subscrit, després de la tramitació prèvia reglamentària, entre la Universitat Miguel Hernández, la Conselleria de Sanitat i la Diputació Provincial d'Alacant, el 12 de gener de 1999, un Conveni per a la col·laboració docent, assistencial i d'investigació en temes sanitaris, i en compliment del que estableix la clàusula final primera del Conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0151/99, i que figura com a annex d'aquesta resolució.
  
València, 12 de febrer de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Universitat Miguel Hernández, la Conselleria de Sanitat i la Diputació Provincial d'Alacant.
  
València, 12 de gener de 1999
  
Reunits
  
D'una part, el Sr. Jesús Rodríguez Marín, rector-president de la Universitat Miguel Hernández d'Elx (d'ara en avant la UMH), amb domicili a Elx, passeig de Melcior Botella, s/n, i CIF I-6848218-X, facultat pel Decret 137/1997, d'1 d'abril, del Govern Valencià, pel qual s'aprova la normativa singular reguladora de l'activitat de la Universitat Miguel Hernández d'Elx, i el nomenament del qual com a rector d'aquesta es disposà pel Decret 10/97, de 28 de gener.
  
D'una altra part, el Sr. Joaquín Farnós Gauchía, conseller de Sanitat, degudament facultat per a la firma del present conveni per Acord del Ple del Consell, de data 15 de desembre de 1998.
  
I d'una altra, el Sr. Julio de España Moyá, president de la Diputació Provincial d'Alacant, degudament facultat pel Ple de Corporació Provincial, de data 15 de desembre de 1998.
  
Exposen
  
1. Que la Conselleria de Sanitat de la Generalitat Valenciana té assumides les competències, dins del seu àmbit territorial, en matèria de programació sanitària tendent a la protecció i promoció de la salut, d'acord amb l'article 14 del Reial Decret 278/1980, del 25 de gener.
  
2. Que tant la UMH com la Conselleria de Sanitat i la Diputació Provincial d'Alacant, estan interessades a col·laborar en els sectors socials i assistencials per a assegurar els seus fins docents i investigadors.
  
3. Que segons les normes que emanen de la Llei orgànica 11/1983, de 25 d'agost, de Reforma Universitària, la Llei 14/1986, General de Sanitat; el Reial Decret 1.558/1986 de 28 de juny, modificat pels reials decrets 644/1998, de 3 de juny, i 1.652/1991, d'11 d'octubre, pels quals s'estableixen les bases generals del règim de concerts entre la universitat i les institucions sanitàries, i l'Ordre Ministerial de 31 de juliol de 1987,
  
Acorden
  
Establir el concert a les següents estipulacions i disposicions:
  
1.ª Dels objectius generals del present concert:
  
1. Docents
  
1.1 Promoure i facilitar la màxima utilització dels recursos humans i materials de les institucions sanitàries, per a la docència universitària dels diversos ensenyaments en ciències de la salut a nivell de pregrau i postgrau, afavorint-ne l'actualització i la contínua millora de la qualitat.
  
1.2 La col·laboració s'estableix per a la formació clínica i sanitària dels estudiants dels tres cicles universitaris i els estudis de postgrau en aquelles titulacions o matèries relacionades amb les ciències de la salut. En el cas d'alumnes de tercer cicle, la formació s'estendrà al camp de la metodologia i tècniques en investigació biomèdica.
  
1.3 Cooperar en el manteniment de la qualificació dels professionals de la salut al seu més alt nivell cuidant la seua actualització i reciclatge, afavorint la seua incorporació a la docència universitària.
  
2. Assistencials
  
2.1 Cooperar perquè les investigacions i ensenyaments universitaris en el camp de les ciències de la salut puguen ser utilitzades per a la millora constant de l'atenció sanitària.
  
2.2 Preveure que coincidisquen la major qualitat assistencial amb la consideració d'institucions sanitàries de caràcter universitari o associat a la universitat, en l'àmbit d'influència de la universitat.
  
3. Investigació
  
3.1. Potenciar la investigació en les ciències de la salut, coordinant les activitats de la Conselleria de Sanitat i de la Diputació Provincial d'Alacant amb les de la Universitat.
  
2.ª Del principi de col·laboració.
  
Aquest concert parteix del principi general arreplegat en l'article 104 de la Llei General de Sanitat que tota l'estructura assistencial del sistema sanitari ha d'estar en disposició de ser utilitzada per a la docència pregraduada, postgraduada i continuada dels professionals.
  
A l'efecte, la Conselleria de Sanitat i els serveis de la diputació, seguint les disposicions legals mencionades en l'àmbit de les seues competències posaran a disposició d'aquest fi les institucions sanitàries que s'arrepleguen en l'annex I on s'especifica la condició d'universitària o associada per a cada institució.
  
3.ª Dels requisits de les institucions sanitàries.
  
1. Atés que les institucions sanitàries hospitalàries a concertar han de reunir els requisits enumerats en l'Ordre Ministerial de 31 juliol 1987, als quals es refereix la base 3.1 de l'article 4t del Reial Decret 1.558/1986, de 28 juny, s'estableix un termini de dos anys a partir de la firma del present concert perquè els hospitals que segons l'annex I es denominen universitaris s'adeqüen a allò que s'ha previst en l'article dos de la citada ordre. L'annex II arreplega els detalls de l'adequació. Si transcorregut el citat termini no s'haguera produït l'adequació els hospitals passaran a denominar-se associats.
  
2. Igualment els centres de salut afegiran a la seua denominació el rang d'universitaris (si disposen d'unitat d'investigació acreditada) o d'associats a la universitat (si només participen en la docència). Els centres per a les pràctiques d'atenció primària de salut hauran de reunir, com a mínim, els principis bàsics d'acreditació que s'estableixen en l'Ordre Ministerial de 31 de juliol de 1987 i tindran un termini d'adequació a aquests igual a l'establit en el punt anterior (annex I).
  
4.ª De la planificació docent i assistencial
  
En les institucions sanitàries es podrà impartir docència de forma descentralitzada en les seues vessants pràctica i teòrica, procurant-se la coordinació harmònica entre la planificació assistencial i la planificació docent dels centres i departaments universitaris.
  
Com que l'objectiu és garantir l'adequada formació dels estudiants, s'ajustarà la distribució d'aquests en cada institució sanitària als seus recursos docents i assistencials.
  
Per a atendre les necessitats docents de les diferents titulacions s'estableix la plantilla teòrica que s'arreplega en l'annex III (Fisioteràpia, Medicina). Aquests annexos podran ser modificats per la Comissió Mixta d'acord amb la implantació de noves titulacions.
  
5.ª Del règim jurídic dels professors associats
  
1. Es reconeix la posada a disposició del personal sanitari dels hospitals i centres de salut universitaris per a la realització de funcions docents en harmonia amb el que s'ha previst en l'article 104 de la Llei General de Sanitat.
  
2. Segons que disposa l'article 105 de la Llei General de Sanitat i el Reial Decret 1.558/1986, el present concert estableix el nombre de places de professor associat (annex III), pertanyent a la plantilla de la Universitat Miguel Hernández, que obligatòriament hauran de cobrir-se per personal de les institucions sanitàries dependents de la Conselleria de Sanitat o de la diputació. En tot cas i de conformitat amb allò que s'ha disposat en el Reial Decret 1.652/1991, el personal contractat haurà d'acreditar el reconeixement previ de compatibilitat.
  
La Universitat Miguel Hernández, convocarà concurs de mèrits per a la cobertura de les places de professors associats previ informe de la Comissió Mixta, d'acord amb allò que s'ha establit en el punt 8 del present conveni.
  
3. El primer contracte tindrà una duració d'un any. Complit aquest període, la Comissió Mixta avaluarà la seua renovació previ informe de la seua activitat assistencial i docent.
  
4. D'acord amb la base novena punt 1 de l'article quart del Reial Decret 1.558/1986, el professor associat, en tot cas, cessarà com a tal quan, per qualsevol motiu, cause baixa en la plaça assistencial que ocupe en la institució sanitària concertada.
  
5. Les places de professor associat segons l'article 33 de la LRU i el 105.2 de la Llei General de Sanitat que es creen per a ser ocupades per personal amb plaça assistencial als hospitals i serveis de salut mitjançant les oportunes proves selectives podran ser convertides mitjançant els oportuns concursos en altres de professor funcionari a mesura que les disponibilitats de la Universitat el permeten, quedant llavors transformades en places vinculades i amortitzant-se els contractes.
  
6.ª De l'acreditació de la col·laboració docent
  
El personal sanitari de la plantilla dels centres sanitaris objecte del present concert que col·labore en la docència clínica i no posseïsca plaça docent podrà sol·licitar al director del departament docent a què estiga adscrit el servei clínic en el qual treballa, un certificat de l'activitat docent realitzada. Aquest certificat serà expedit pel període de temps durant el qual s'ha establit la dita col·laboració.
  
7.ª Del règim jurídic de les places vinculades
  
D'acord amb allò que s'ha establit en les bases setena i vuitena del Reial Decret 1.558/1986, de 28 de juny, després de la firma del present conveni es consideren places assistencials vinculades amb places docents de la plantilla dels cossos de professors d'universitat, les que es relacionen en l'annex IV.
  
Mentre tinga tal caràcter, la dita plaça es considerarà amb caràcter general com un sol lloc de treball i suposarà per a qui l'ocupe el compliment de les funcions docents i assistencials en els termes que s'estableixen en el mencionat reial decret.
  
La convocatòria de provisió de places vinculades es realitzarà conjuntament per la universitat i l'administració sanitària, segons la clàusula 8 del Reial Decret 1.558/1986, modificat pel reial decret 1.652/1991, d'11 d'octubre. En aquests concursos podran participar els candidats que reunisquen els requisits assenyalats en la Llei Orgànica 11/1983, de 25 d'agost, de Reforma Universitària, i que a més a més acredite la possessió del títol d'especialista que pertoque.
  
La composició de les comissions que han de resoldre els concursos i el procediment d'actuació d'aquestes es regiran d'acord amb el que s'ha establit en el mencionat Reial Decret i la resta de normes concordants.
  
El personal que no ocupe plaça vinculada en règim de dedicació a temps complet no podrà exercir cap càrrec acadèmic dels descrits en l'article 2.3.b del Reial Decret 1.086/1989, de 28 d'agost, sobre les retribucions del personal universitari.
  
El professor vinculat tindrà tots els drets i deures, incloent el dret a vot, en el marc que desenvolupe la seua labor assistencial.
  
L'aplicació de règim disciplinari corresponent, en cada cas, a les funcions docents i assistencials, tant al personal que exercisca plaça vinculada com de professor contractat, es farà d'acord amb allò que s'ha establit, respectivament, pel Reial Decret 898/1985, de 30 d'abril, sobre règim del professor universitari, per l'estatut de personal mèdic de la Seguretat Social i normes de funció pública i convenis col·lectius, d'acord amb la naturalesa de la relació jurídica, estatutària, funcionarial o laboral, concurrent en el personal de les institucions sanitàries.
  
La iniciació d'un expedient disciplinari per una de les administracions, serà comunicada a les altres, i a la Comissió Mixta instituïda en aquest concert, que n'emetrà un informe, donant compte així mateix de la conclusió de l'expedient. La Comissió Mixta prendrà les mesures necessàries perquè es puguen exercir les activitats docents i investigadores o assistencials, segons els casos.
  
Promoció
  
1. Quan un professor que ocupe una plaça vinculada de les que es relacionen en l'annex, accedisca per concurs oposició a una plaça docent de categoria superior, en la mateixa àrea de coneixement i institució sanitària a què estava adscrit, es mantindrà la situació de plaça vinculada. També es mantindrà la vinculació quan es produïsca l'accés a una plaça de distinta categoria en el mateix servei assistencial. En qualsevol cas es comunicarà per part d'ambdues institucions a la Comissió Mixta.
  
2. En el cas d'existir places vacants o de nova creació, de qualsevol categoria, tant en les institucions sanitàries dependents de la Conselleria de Sanitat, com en els centres sanitaris dependents de la Diputació Provincial o a la Universitat, la Comissió Mixta emetrà un informe motivat sobre la conveniència de la vinculació d'aquestes, procurant la correspondència entre la plaça docent i assistencial.
  
8.ª De la Comissió Mixta
  
1. Dins del mes següent a l'aprovació del present conveni, es constituirà la Comissió Mixta entre l'administració titular de les institucions sanitàries concertades i la Universitat.
  
2. Aquesta comissió estarà composta per un total de vint membres designats a parts iguals per la Universitat i l'administració sanitària titular. Per part de la Universitat: el rector o persona en qui delegue, el degà de la Facultat de Medicina, el vicerector d'Ordenació Acadèmica i Professorat, el vicerector d'Investigació, el vicerector d'Assumptes Econòmics i tres professors vinculats, un per cada un dels hospitals universitaris nomenats per la Comissió Gestora (posteriorment per la Junta de Govern després de la seua constitució), i que actuaran com a coordinadors docents en els seus respectius hospitals, i dos representants més nomenats per aquesta, a proposta del rector. Per part de la Conselleria de Sanitat: el conseller de Sanitat o persona en qui delegue, el subsecretari de la Conselleria de Sanitat, el director general Recursos Humans, el director general Atenció Primària i Farmàcia, el director general d'Atenció Especialitzada, els directors de cada un dels hospitals universitaris. Per part de la Diputació Provincial d'Alacant: dos membres nomenats per aquesta.
  
Actuaran com a president de la comissió el rector de la universitat o persona en qui delegue, o el conseller de Sanitat o persona en qui delegue, de forma alternativa, per curs acadèmic complet.
  
La seua vàlida constitució requerirà la presència de la meitat més un dels seus membres i per a l'adopció d'acords, es requerirà el vot favorable de les tres quartes parts dels membres presents.
  
3. Aquesta comissió es reunirà amb caràcter ordinari cada trimestre i amb caràcter extraordinari quan ho decidisca el president, per iniciativa pròpia o a instància d'alguna de les parts.
  
4. Seran competències de la Comissió Mixta les següents:
  
a) Vetlar per la correcta aplicació del conveni, assegurant en tot moment un ensenyament de qualitat.
  
b) Establir formes de participació en la Junta de Govern de la UMH, dels hospitals universitaris i en les comissions de direcció hospitalàries de la Universitat Miguel Hernández.
  
c) Establir fórmules de coordinació entre les activitats docents, assistencials i d'investigació. Quant a les activitats d'investigació, delegarà les funcions en les comissions d'investigació que estableix l'acord nové del present conveni.
  
d) Definir en relació amb les directrius generals de la UMH i de la Conselleria de Sanitat la política de places de professors vinculats i d'associats i proposar a la Comissió Gestora de la UMH, posterior Junta de Govern, i a la Conselleria de Sanitat la conveniència d'ampliar, reduir o transformar el nombre d'aquestes, previ informe dels departaments universitaris implicats.
  
e) Proposar a la Conselleria de Sanitat fórmules que permeten la valoració de la condició de professor amb plaça vinculada com a mèrit per a participar en les convocatòries per a provisió de places de direcció d'unitat o de servei.
  
f) Proposar a la Conselleria de Sanitat fórmules que permeten la valoració de la condició de professor col·laborador a què es refereix el punt 6é del present conveni, com a mèrit per a participar en les convocatòries per a provisió de places.
  
g) Proposar a la Comissió Gestora de la UMH, posterior Junta de Govern, i a la Conselleria de Sanitat la convocatòria de places assistencials i docents susceptibles de ser vinculades, d'acord amb allò que s'ha establit en el Reial Decret 1.558/1986, de 28 de juny, i la disposició derogatòria del Reial Decret 1.652/1991, d'11 d'octubre, previ informe de les institucions sanitàries i departaments universitaris implicats.
  
h) Proposar a la Comissió Gestora de la UMH, Junta de Govern després de la seua constitució, i a la Conselleria de Sanitat el nombre de places de professors associats pertanyents a la plantilla de la UMH que hagen de ser cobertes per personal facultatiu dels hospitals i centres de salut concertats, previ informe de les institucions sanitàries i departaments universitaris implicats.
  
i) Proposar a la Comissió Gestora de la UMH, Junta de Govern després de la seua constitució, els criteris de selecció i el perfil de cada una de les places de professors associats especificant, en tots els casos, el centre sanitari i el servei o unitat docent a què cada plaça va destinada.
  
j) Proposar a la Comissió Gestora de la Universitat Miguel Hernández (Junta de Govern després de la seua constitució) la composició de les comissions avaluadores de les places de professors associats. En tot cas, aquestes comissions estaran formades per cinc professors dels quals almenys un no serà membre de la Universitat Miguel Hernández i almenys tres formaran part del professorat ordinari. Els membres de la comissió seran de la mateixa àrea de coneixement a què corresponga la plaça o excepcionalment a àrees afins.
  
k) Facilitar el desenvolupament d'una jornada assistencial compatible amb l'activitat docent.
  
l) Facilitar la creació d'una Fundació per a la Investigació que integra com a socis la UMH, la Conselleria de Sanitat i les seues institucions i altres organismes públics dependents d'altres administracions, així com entitats privades amb interessos en investigació en Ciències de la Salut amb la finalitat de fomentar els recursos destinats a la investigació.
  
m) Desenvolupar el present conveni en aquells aspectes no previstos en els punts anteriors i necessaris per al seu compliment, en especial els relacionats amb noves titulacions.
  
n) Proposar les modificacions a aquest conveni en funció del seguiment realitzat durant el curs acadèmic. Si és procedent, les modificacions acordades s'incorporaran com a annex a aquest.
  
9.ª De les Comissions d'Investigació
  
1. En connexió amb l'estructura i organització de la universitat, existirà en cada un dels hospitals universitaris una única Comissió d'Investigació. Estarà presidida per un professor-doctor, amb funcions assistencials, nomenat per l'òrgan de direcció de l'hospital, d'acord amb el rector de la universitat. D'aquesta comissió formarà part una representació del professorat de les àrees bàsiques i de Salut Pública de les Ciències de la Salut, i igualment del personal facultatiu i d'infermeria no docent de l'hospital. S'establiran per la Comissió Mixta fórmules de coordinació entre els diferents hospitals universitaris.
  
2. Seran funcions de la Comissió d'Investigació:
  
a) Desenvolupar una política d'investigació que respectant i impulsant les activitats ja existents, promoga la investigació biomèdica bàsica, clínica i de salut pública, necessària per al propi centre.
  
b) Avaluar les línies i projectes d'investigació i determinar tant la seua eficàcia com la seua rellevància, establida per la seua repercussió social i per la seua capacitat de generar coneixement objectiu, rellevància científica. Emetrà informe d'això a la Comissió Mixta i a la Universitat Miguel Hernández.
  
c) Informar els òrgans de direcció dels hospitals i centres de salut concertats, així com al seu personal sanitari de la política de beques i projectes d'investigació, facilitant l'accés a les convocatòries corresponents.
  
d) Promoure la integració de les àrees de ciències bàsiques relacionades amb la salut en els projectes d'investigació de les institucions sanitàries.
  
e) Proposar a la Comissió Mixta la relació dels professors de departaments bàsics i de Salut Pública que puguen col·laborar amb les unitats d'investigació dels hospitals universitaris.
  
f) Contribuir a la integració de la investigació en l'assistència i la docència.
  
g) Vetlar perquè els programes d'investigació que es realitzen s'ajusten a les normes ètiques i deontològiques contingudes en el Reial Decret 561/1993, del 16 d'abril.
  
h) Elaborar i presentar a la Comissió Mixta per a la seua aprovació una memòria anual d'activitats desenvolupades i dels treballs produïts. La memòria arreplegarà propostes orientades a la millor coordinació i integració de les línies d'investigació, i a l'inici de projectes no previstos pels departaments o unitats però necessaris per a la Universitat i les institucions sanitàries.
  
i) Definir la infraestructura dels hospitals concertats i de la Universitat Miguel Hernández que poguera posar-se a disposició dels grups investigadors a través de la Comissió d'Investigació.
  
3. Les parts concertants es comprometen a subscriure acords específics per al desenvolupament de programes d'investigació als quals tindran la possibilitat d'incorporar-se el professorat d'àrees bàsiques del camp de Ciències de Salut, així com el personal facultatiu que desenvolupe la seua labor en les institucions sanitàries.
  
10. De les adquisicions
  
L'atribució de la titularitat del material inventariable que s'adquirisca, per qualsevol de les parts que concerten, durant el període de vigència del present concert, i que afecte el contingut d'aquest, recaurà sobre aquella entitat que haja aportat els recursos necessaris per a l'adquisició.
  
11. De la formació de postgrau i especialista
  
1. La Universitat, d'acord amb allò que s'ha establit en la base 11 del Reial Decret 1558/1986, es compromet a reservar una quota de places en els seus programes de doctorat en l'àmbit de les Ciències de la Salut perquè el personal sanitari que no posseïsca el títol de doctor, així com els facultatius residents que realitzen la formació especialitzada en les institucions concertades, puga obtindre amb ella el títol de doctor.
  
2. Amb el fi de facilitar l'obtenció del títol de doctor a aquells facultatius en possessió del títol d'especialista que hagueren cursat un programa de formació especialitzada en relació directa als programes de doctorat, se'ls convalidarà els cursos i seminaris a què es refereix l'article 6 del Reial Decret 185/1985, en els termes que estableix la base onzena, apartat 2 del Reial Decret 1558/1986.
  
3. Recíprocament, segons la base 12 de dit reial decret, i a fi de facilitar l'obtenció del títol d'especialista als ajudants i professors pertanyents als cossos docents universitaris de la Facultat de Medicina, la Universitat Miguel Hernández sol·licitarà a la Comissió Interministerial referida en l'article 5 del Reial Decret 127/1984, d'11 de gener, la dotació anual de places de formació d'especialista per a l'accés de tals professors als programes de formació relacionats amb la seua àrea de coneixement.
  
12. De la participació en òrgans de direcció
  
En la Comissió de Direcció de cada una de les institucions sanitàries concertades, s'integrarà un representant de la universitat, elegida entre els professors doctors de les àrees clíniques, d'acord amb allò que s'ha establit en la base del Reial Decret 1.558/1986.
  
En les juntes de facultats incloses en el present conveni, existirà un representant de l'administració titular de les institucions sanitàries concertades.
  
13. De la nòmina única
  
1. D'acord amb allò que s'ha estipulat en els apartats set i onze de la base tretze del Reial Decret 1.652/1991, es determina l'aplicació d'una única nòmina que serà abonada per la universitat.
  
Per a la seua determinació es tindrà en compte allò que s'ha disposat en l'article 4t de la Llei 53/1984, de 26 de desembre, d'Incompatibilitats del Personal al Servei de les Administracions Públiques, i en l'article 7é del mateix text legal sobre límits en les remuneracions de les activitats públiques compatibilitzades.
  
2. Les retribucions màximes pel conjunt de les funcions docents, assistencials i d'investigació del professorat, amb plaça vinculada, que conformen la nòmina única, seran les següents: sou base i els triennis, en relació al grup que pertanguen, complement de destinació, complement específic, trams de docència i investigació i complement de productivitat.
  
Pel que fa a la retribució per triennis, s'aplicarà només un concepte retributiu per triennis, el corresponent a la institució en què s'haja meritat més antiguitat, quedant l'altre sense efecte.
  
3. El complement de productivitat quedarà conformat per la suma de les quanties del complement específic a i un complement de naturalesa personal i de garantia la quantia del qual quedarà establida en la suma del sou base i el complement de destí, referits ambdós 1997. ( annex VI).
  
4. La Conselleria de Sanitat, transferirà mensualment els imports corresponents a les places vinculades, que estaran constituïts pel complement de productivitat i, si és procedent, els triennis si pertoca en aplicació d'allò que s'ha indicat en l'apartat segon.
  
5. La universitat remetrà a les institucions sanitàries, abans del dia 10 de cada mes, la relació nominal del personal docent amb plaça vinculada, amb detall dels conceptes retributius i la seua distribució.
  
Per la Conselleria de Sanitat i les administracions públiques titulars de les institucions sanitàries, s'ingressarà l'import de la seua part en el c/c de la universitat, abans del dia 25 de cada mes, data en què la universitat ordenarà el pagament de la seua part i l'abonament de la nòmina completa.
  
6. El cost anual, a càrrec dels pressupostos de la Conselleria de Sanitat de la Generalitat Valenciana, del present conveni calculat en base a les dades d'aplicació en 1998 és de 691.247.322 PTA. El dit import estarà a càrrec de la línia núm. 973 «Conveni Universitat Miguel Hernández d'Elx», aplicació pressupostària 89.80.13.2220.92879.6.
  
14a. De la rescissió
  
En compliment d'allò que s'ha disposat en l'article 7.3 del Decret 20/1993, de 8 de febrer, pel qual es regula el Registre de Convenis i s'estableix el règim jurídic pressupostari dels convenis que subscriga la Generalitat Valenciana, el Govern Valencià podrà procedir a la rescissió del present conveni quan les prestacions d'aquest no siguen efectuades.
  
Clàusules transitòries
  
Primera
  
Mentre no es determinen per acord del Consell de Ministres les retribucions complementàries previstes en el punt 8 de la base 13 del Reial Decret 1.652/1991, d'11 d'octubre, el finançament a càrrec de la Conselleria de Sanitat, de la nòmina dels professors amb plaça vinculada es realitzarà transferint a la Universitat un muntant econòmic global en concepte de complement de productivitat, segons l'annex VI.
  
Segona
  
1. Els professors catedràtics i titulars amb plaça docent obtinguda o convocada amb anterioritat a l'entrada en vigor del present concert i que en el moment actual no disposen de plaça assistencial, en la seua àrea de coneixement, tenint el corresponent títol d'especialista a la firma d'aquest concert, se'ls assignarà una plaça assistencial que estiguera vacant, en règim d'interinitat (annex VII).
  
2. La provisió reglamentària de la plaça assistencial es realitzarà en un termini màxim de 3 anys, sempre que siga possible, segons el procediment que tinguera establit cada administració.
  
3. En el cas que el catedràtic o professor titular obtinga la dita plaça assistencial, aquesta i la docent, es convertiran en plaça vinculada, sempre que ho aprove la Comissió Mixta.
  
Tercera
  
La plantilla teòrica per a atendre les necessitats docents de les diferents titulacions, que s'arreplega en l'annex III, haurà de ser aconseguida en el termini de 4 anys, a partir de la firma del present conveni, sempre en relació amb la disponibilitat econòmica.
  
Clàusula addicional
  
Els professors a què fa referència la base setena d'aquest conveni podran voluntàriament renunciar a la plaça vinculada. La Universitat Miguel Hernández es compromet a recuperar-los automàticament a la seua plaça acadèmica prèvia sense cap pèrdua dels seus drets.
  
Al seu torn els professors amb plaça a la Conselleria de Sanitat que es vinculen, podran també renunciar a la plaça vinculada i recuperar automàticament la seua plaça assistencial sense cap pèrdua dels seus drets.
  
Aquesta renúncia no serà possible per als professors que obtinguen plaça vinculada en virtut dels concursos previstos en el Reial Decret 1.558/1986, modificat pel Reial Decret 1.652/1991.
  
La determinació de noves places vinculades es realitzarà mitjançant proposta de la comissió mixta, previ informe de la Intervenció Delegada de la Conselleria de Sanitat sobre la consignació pressupostària per a la seua dotació.
  
El sistema de nòmina única, d'aplicació a les places que es declaren vinculades amb posterioritat al conveni, es conformarà pels elements següents: sou base, triennis, complement de destinació, complement específic, trams de docència i investigació i complement de productivitat.
  
El complement de productivitat serà equivalent a allò que resulte de la suma de les quanties del complement específic C d'aplicació al personal facultatiu de les institucions sanitàries de la Conselleria de Sanitat.
  
Clàusules finals
  
Primera
  
El present concert entrarà en vigor a partir del dia següent al de la seua publicació, amb vigència anual des d'aqueixa data, i podrà ser prorrogat per tàcita reconducció per idèntics períodes, llevat que existisca denúncia expressa de qualsevol de les parts firmants amb un preavís mínim de 6 mesos i condicionada la pròrroga al certificat de crèdit suficient i adequat a la naturalesa de la despesa en l'exercici corresponent.
  
Segona
  
La retribució pel conjunt de funcions que integren la nòmina única (annex VI) dels professors vinculats que es relacionen en l'annex IV, tindrà efecte a partir de l'entrada en vigor del present conveni.
  
Per la Universitat Miguel Hernández d'Elx: Jesús Rodríguez Marín.
  
Per la Conselleria de Sanitat: Joaquín Farnós Gauchía.
  
Per la Diputació Provincial d'Alacant: Julio de España Moyá.
  
Annex I
  
Llistat d'institucions sanitàries concertades amb la Universitat Miguel Hernández
  
Hospitals universitaris
  
- Hospital Universitari d'Elx
  
- Hospital General Universitari d'Alacant
  
- Hospital Universitari de Sant Joan
  
Hospitals associats
  
- Hospital d'Alcoi
  
- Hospital d'Elda
  
- Hospital d'Orihuela
  
- Hospital Psiquiàtric d'Alacant
  
- Hospital de la Vila Joiosa
  
Centres de salut associats
  
- Centre de Salut Sant Joan
  
- Centre de Salut Mutxamel
  
- Centre de Salut Alacant (Florida, el Baver, Ciutat Jardí, Pla)
  
- Centre de Salut Sant Vicent
  
- Centre de Salut Elx (Altabix)
  
- Centre de Salut Elda-Petrer
  
- Serveis psiquiàtrics de la Diputació Provincial i de la Conselleria de Sanitat
  
Annex II
  
I. 1a. Serveis assistencials que no existeixen als hospitals universitaris concertats amb la Universitat Miguel Hernández (Ordre Ministerial de 31.07.87).
  
Hospital Universitari Sant Joan
  
- Nefrologia
  
- Immunologia
  
- Farmacologia Clínica
  
Hospital Universitari d'Elx
  
- Farmacologia Clínica
  
- Immunologia
  
I. 1b. Infraestructura física.
  
- Vestidors per a alumnes
  
- Aules amb capacitat mínima per a 60 alumnes